Diari Oficial de la Generalitat Valenciana


Sumari del DOGV 417, del 18-08-1986 (1986/806963)

ORDRE de 30 de juliol de 1986, de la Conselleria d'Economia i Hisenda, per la qual s'estableix la classificacio Econòmica i funcional d'aplicació als Pressuposts de la Generalitat Valenciana i les Diputacions Províncials de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   417

Data del DOGV
:   18-08-1986

Secció del DOGV
:   ALTRES DISPOSICIONS

Número del document
:   1986/806963


Data del document
:   30-07-1986

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

Ordre de 30 de juliol de 1986, de la Conselleria d'Economia i Hisenda, per la qual s'estableixen la classificació econòmica i funcional d'aplicació als Pressupostos de la Generalitat Valenciana i les Diputacions Provincials de la Comunitat Valenciana.  
L'article vint-i-dos, tres, de la Llei d'Hisenda Pública de la Generalitat en compliment del que preveu el paràgraf tres de l'article quaranta-set de l'Estatut d'Autonomia, estableix l'obligació d'unir al Pressupost de la Generalitat, els pressuposts que elaboren i aproven les Diputacions Provincials.   
Això suposa la necessitat de fer coincidir els diferents documents pressupostaris com a fórmula que en permeta una anàlisi coherent i de l'actuació en relació amb el ciutadà, així doncs és convenient que organitzen els ingressos i despeses a través d'una estructura econòmica i funcional comuna, tot utilitzant criteris homogenis amb els dels Pressuposts de l'Estat, d'acord amb el que preveu l'article cinquanta-cinc, dos, de l'Estatut.   
En atenció d'aquests motius, aquesta Conselleria d'Economia i Hisenda, en compliment del que encomana el Consell Superior de Coordinació i fent ús de les facultats que li confereix la Llei 5/1983, de 30 de desembre, del Govern Valencià, i la Llei 4/1984, de 13 de juny, d'Hisenda Pública de la Generalitat, acorda d'aprovar les següents normes per a l'aplicació de les estructures econòmico- funcionals dels Pressuposts de la Generalitat i les Diputacions Provincials.   
1. Aquestes normes seran d'aplicació als Pressuposts de la Generalitat i de les Diputacions Provincials d'Alacant, Castelló i València.   
2. A partir de l'entrada en vigor d'aquesta Ordre, els Pressuposts de la Generalitat i les Diputacions d'Alacant, Castelló i València s'estructuren en els seus estats de despeses i ingressos segons la classificació econòmica detallada en l'annex 1 d'aquesta disposició.   
Així mateix l'estat de despeses dels esmentats pressuposts s'estructurarà d'acord amb la classificació funcional recollida en l'annex 2 d'aquesta norma.   
3. L'adopció de les estructures econòmica i funcional que recull el punt anterior serà d'obligat compliment per a l'elaboració i presentació dels pressuposts de les diferents institucions corresponents a l'any 1987, així com per a la liquidació d'aquest exercici.   
No obstant això, les Diputacions podran optar, en funció dels respectius processos d'organització econòmico- comptable, per la comptabilització en base a les actuals estructures econòmico- funcionals fins al 31 de desembre de 1987, establint les corresponents taules de conversió amb les que aprova aquesta Ordre.   
4. Les estructures econòmica i funcional, que recullen respectivament els Annexos 1 i 2 d'aquesta Ordre, obliguen la Generalitat i les Diputacions Provincials d'Alacant, Castelló i València amb el nivell de desagregació contingut en aquestes, sient decisió pròpia de cadascuna de les institucions el desenvolupar-les amb major detall del que consta en els esmentats annexos.   
València, 30 de juliol de 1986.   
El Conseller d'Economia i Hisenda,  
ANTONI BIRLANGA I CASANOVA  
Veure annex